ขึ้นค่าจ้างไร้ผลซื้อประกันเพิ่ม
สมาคมประกันชีวิตประเมินนโยบายขึ้นแรง ไม่ส่งผลให้คนซื้อเบี้ยเพิ่ม เหตุเฟ้อพุ่งตาม
19 ส.ค. 2554

สมาคมประกันชีวิตประเมินนโยบายขึ้นแรง ไม่ส่งผลให้คนซื้อเบี้ยเพิ่ม เหตุเฟ้อพุ่งตาม
นายสุทธิ รจิตรังสรรค์ นายกสมาคมประกันชีวิตไทย เปิดเผยว่า ขณะนี้คงยังไม่สามารถประเมินได้ว่าประชาชนจะซื้อประกันชีวิตเพิ่มขึ้นหรือไม่ หากรัฐบาลใช้นโยบายเพิ่มค่าจ้างขั้นต่ำเป็นวันละ 300 บาท และปรับฐานเงินเดือนผู้จบปริญญาตรีเป็น 1.5 หมื่นบาท เนื่องจากลูกค้าส่วนใหญ่ที่ซื้อประกันชีวิตนั้นเป็นผู้ที่มีรายได้พอสมควร และเป็นบุคคลที่มีเงินออมเหลือก่อน ที่สำคัญต้องมีศักยภาพในการส่งเบี้ยประกันในระยะยาวได้
“การปรับฐานรายได้ขั้นต่ำของรัฐบาลนั้น คงมาพร้อมๆ กับค่าใช้จ่ายของประชาชนที่เพิ่ม เงินเฟ้อก็เพิ่มตามมาด้วย จึงทำให้ประเมินสถานการณ์ค่อนข้างยากว่าจะมีประชาชนมีเงินออมเหลือพอที่จะมาซื้อประกันหรือไม่” นายสุทธิ กล่าว 
ทั้งนี้ ในส่วนของธุรกิจประกันชีวิตเอง หลังจากนี้ก็ต้องไปแข่งกับธนาคารพาณิชย์และธุรกรรมการออมเงินต่างๆ ที่เกิดขึ้นในตลาดมากขึ้นด้วย ซึ่งเป็นผลมาจากทิศทางดอกเบี้ยขาขึ้น 
อย่างไรก็ตาม สมาคมประกันชีวิตไทยยังคงเป้าการเติบโตของธุรกิจประกันชีวิตโดยรวมปีนี้ไว้ที่ 15% หรือมีเบี้ย 3.39 แสนล้านบาท แบ่งเป็นเบี้ยปีแรก 7.3 หมื่นล้านบาท เติบโต 15% เบี้ยต่ออายุ 2.33 แสนล้านบาท เติบโต 15% และเบี้ยจ่ายครั้งเดียว 3.3 หมื่นล้านบาท เติบโต 10%